*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*258. számú előterjesztés*

Bátaszék Város Önkormányzat Képviselő-testületének 2018. november 28-án

16,00 órakor megtartandó ülésére

*a 2019. évi védőoltási programok megindítása*

|  |
| --- |
| **Előterjesztő:** Dr. Bozsolik Róbert polgármester    **Készítette:** Takácsné Gehring Mária aljegyző  **Törvényességi ellenőrzést végezte:** Kondriczné dr. Varga Erzsébet jegyző  **Tárgyalja:**  PG Bizottság: 2018. 11. 27.  Szociális Bizottság: 2018. 11. 27. |

**Tisztelt Képviselő-testület!**

A képviselő-testület a tavaly decemberi ülésén döntött arról, hogy ebben az évben védőoltási programot indít a bárányhimlő megelőzése érdekében a Bátaszék közigazgatási területén állandó lakóhellyel rendelkező gyermekek számára. 2018-ban a 2015. évben született gyermekek kerültek beoltásra. Ezzel együtt döntött arról is, hogy biztosítja a csecsemők számára a rotavírus elleni védőoltást. A két program bonyolítására a képviselő-testület 2 millió forint keretösszeget különített el az önkormányzat 2018. évi költségvetésében.

A program során háromszor rendeltünk összesen **43 rotavírus és 25 bárányhimlő elleni oltóanyagot** mindösszesen 911.400 Ft összegben.

Ebben az évben a **bárányhimlő** elleni védőoltásra 7 kérelem érkezett, ebből 3 esetben 1 oltás, 4 esetben mindkét oltás biztosítására meg tudta hozni polgármester úr a határozatot, ami összesen 11 oltás biztosítása önkormányzati támogatással és **3 vakcina árát (23.970 Ft) a szülő fizette** be az önkormányzat pénztárába, így 11 oltás áll rendelkezésünkre a decemberi bonyolításra, illetve a jövő év kezdésére. (A 2015-ben született gyermekek száma 64.)

**Rotavírus** elleni védőoltásra eddig összesen 21 kérelmet nyújtottak be, ebből 1 kérelem (magasabb egy főre jutó jövedelem miatt) elutasításra került, 12 gyermek számára 1 oltás – ebből 2 gyermek számára az első oltást a szülők már korábban megvásárolták –, míg 8 gyermek számára mindkét oltás megállapítható volt. Ez összesen 28 vakcina önkormányzati támogatással és **10 oltóanyag ára (165.500 Ft) került befizetésre** a pénztárunkba. Még 5 oltóanyag áll rendelkezésünkre a program folytatására. A gyermekorvos előterjesztéshez mellékelt beszámolójában olvasható, hogy októberben 3 gyermek született és 8 gyermek születése várható még ez évben.

**A fenti adatok alapján eddig önkormányzati forrásból 721.930 Ft-ot kellett biztosítani a 2018. évi költségvetésben elkülönített keretösszeg terhére.**

**Elképzelések 2019. évre:**

Bárányhimlő elleni oltási program

A jelenlegi információk szerint a Kormány döntése alapján 2019. január 1-jétől felkerül az életkorhoz kötött, ingyenes védőoltások közé a nemzeti immunizációs programba a **bárányhimlő** elleni vakcina. Az oltást 15 és 18 hónapos életkorban tervezik beadni. Ha januárban elindul az országos program, akkor az első érintettek a 2017 októberében születtek. A központi programból a 2016-ban és a 2017. szeptember 30-áig született gyermekek oltása elmarad. **A megkezdett programot folytatva – amikor is egy korosztály oltása valósul meg egy év alatt – 2016-ban született, Bátaszéken állandó lakóhellyel rendelkező 51 gyermekből 22 gyermeket érinthet a támogatás a doktornő beszámolóját figyelembe véve.**

Rota vírus elleni oltási program

2019-ben a várható születések száma 50 főben vettük figyelembe. Ez a **rotavírus** elleni oltást érinti.

**Ha teljes jogosulti létszámot két oltással veszünk figyelembe, akkor bárányhimlő esetén a költség 351.560 Ft, míg rotavírus esetén 1.655.000 Ft.** A korábbi önkormányzati védőoltási programok (HPV) és a tavaly megkezdett, kisgyermekeket érintő program tapasztalata alapján 50 %-os részvétellel számolhatunk. Mindezek alapján 1.000.000 Ft-os keretösszeg meghatározására teszünk javaslatot.

Határozatlan idejű keretszerződést kötöttünk a vakcinák határidős adásvételére, melynek 2.1. pontjában szerepel, hogy az egységár esetleges módosításáról az eladó írásban értesíti az önkormányzatot, a szerződést közös megegyezéssel írásban módosítják, amennyiben az egységár változik. Az egységár tartalmazza a kiszállítási költséget is. Az eladó tájékoztatása szerint 2019-ben egységár emelését nem tervezik.

Fontosnak tartjuk a megkezdett program folytatását 2019-ben, ezzel is biztosítva a kisgyermekek fertőző betegségekkel szembeni védettségét az esetenként súlyos szövődményekkel járó betegség elleni küzdelemben.

Kérem a tisztelt képviselő-testület a határozati javaslat elfogadásra és az abban szereplő keretösszeg biztosítását az önkormányzat 2019. évi költségvetésében.

**Határozati javaslat:**

**a 2019. évi védőoltási programokhoz kapcsolódó önkormányzati támogatás biztosítására**

Bátaszék Város Önkormányzatának Képviselő-testülete

1. folytatni kívánja a megkezdett egészségprevenciós programot a bárányhimlő és a rota vírus okozta megbetegedések megelőzése céljából;
2. bárányhimlő elleni védőoltás esetén 2019-ben a 2016. január 1-je és december 31-e között született gyermekek oltását kívánja megvalósítani;
3. ennek érdekében vállalja, hogy a védőoltások költségét a helyi gyermekvédelmi ellátásokról szóló 2/2010.(II.01.) önkormányzati rendelet 4. §-ában foglaltak figyelembe vételével önkormányzati forrásból finanszírozza;
4. a program lebonyolítása érdekében az önkormányzat 2019. évi költségvetésében 1.000.000 Ft keretösszeget biztosítja.

Határidő: 2018. december 21.

Felelős: Kondriczné dr. Varga Erzsébet jegyző

(a határozat megküldéséért)

Határozatról értesül: dr. Omacht Erika gyermekorvos

BKOH pénzügyi iroda,

BKÖH hatósági iroda,

irattár